Työ- ja elinkeinoministeriö

kirjaamo@tem.fi

# TILINTARKASTUSLAIN MUUTOKSET -TYÖRYHMÄN MIETINTÖ

Työ- ja elinkeinoministeriö on pyytänyt Keskuskauppakamarin lausuntoa tilintarkastustyöryhmän muistiosta. Keskuskauppakamari lausuu asiasta seuraavan.

Keskuskauppakamari katsoo, että tilintarkastuksen sisällön tulisi olla Suomessa yhteneväinen kansainvälisen käytännön kanssa. Myös tilintarkastuksen raja-arvoja on syytä nostaa.

**Tilintarkastuksen rajat**

Työryhmän muistiossa ehdotetaan, että lakisääteisen tilintarkastuksen rajoja nostetaan ensi sijassa niin, että kirjanpitolain mukaiset mikroyritykset rajataan tilintarkastusvelvollisuuden ulkopuolelle. Muistion mukaan rajojen edelleen korottamista esimerkiksi pienyrityksen raja-arvoihin voitaisiin arvioida aikanaan uudelleen, mikäli rajojen nosto mikroyritysrajaan osoittautuu toimivaksi ratkaisuksi.

Tilintarkastusvelvollisuuden raja-arvot ovat Suomessa olleet varsin alhaiset verrattuna useimpiin EU-maihin. Keskuskauppakamari katsoo, että raja-arvot voitaisiin jo nyt nostaa pienyritysten tasolle.

On selvää, että tilintarkastus on tärkeää ja yrityksiä hyödyttävää toimintaa. Rahoittajat yleensä edellyttävät tilintarkastusta ennen rahoituksen myöntämistä. Tämä ei kuitenkaan merkitse sitä, että tilintarkastus pitäisi säätää pakolliseksi pienille yrityksille.

Jos pienellä yrityksellä on kapea omistuspohja eikä sillä ole ulkopuolisen rahoituksen tarvetta, sillä voi olla perusteltu aihe lähteä siitä, että tilintarkastus on sen olosuhteissa tarpeetonta. Yrityksen harkintaan voi vaikuttaa esimerkiksi se, onko kirjanpito hoidettu tilitoimistossa. Pienellä yrityksellä tulee olla mahdollisuus itse ratkaista, tarvitseeko se tilintarkastajaa.

**Hallinnon tarkastus**

Hallinnon tarkastuksen sisältyminen lakisääteiseen tilintarkastukseen on kansallinen poikkeama. Keskuskauppakamari ei näe riittäviä perusteita kansallisen poikkeaman säilyttämiseen. Tilintarkastustoiminta perustuu kansainvälisiin tilintarkastusstandardeihin ja tarkoituksenmukaista olisi, että tilintarkastus Suomessa pitäisi sisällään samat toimet kuin verrokkimaissa.

Hallinnon tarkastuksen sisältyminen tilintarkastukseen voi antaa omistajille ja sidosryhmille aiheen perusteettomiin odotuksiin tilintarkastuksen laajuudesta. Keskuskauppakamari katsoo, että Suomen tilintarkastussääntely on syytä yhdenmukaistaa kansainvälisen tilintarkastuskäytännön mukaiseksi, jolloin hallinnon tarkastuksesta luovuttaisiin.

KESKUSKAUPPAKAMARI

Leena Linnainmaa

varatoimitusjohtaja